Efter en nedlukning hvor mange fik tid til at anskaffe sig en hund, melder hverdagen sig nu igen, og det betyder, at Nordjyllands Dyreinternat begynder at få hundene retur.

Hunden Joey har boet på Nordjyllands Dyreinternat i knap en uge. Han er en af de hunde, der bliver returneret til dyreinternaterne, efter hverdagen rammer for familierne, der på grund af genåbningen skal tilbage på arbejde. Ifølge Karina Fisker, der er internatsleder ved Dyrenes Beskyttelse, begynder folk igen efter en stille periode på internaterne at tage kontakt og bede om hjælp til at få hundene omplaceret til en ny familie. - Der er nok en tendens til, at der begynder at være flere hunde, som måske er kommet i klemme i en familie, der skal tilbage på arbejde, lyder det fra Karina Fisker. Skal lære hunden at kende Internatslederen har et råd til dem, der har anskaffet sig en hund, mens de arbejdede hjemme, og som nu kan se frem til at skulle møde på arbejde igen. - Det er i hvert fald vigtigt, at man bruger sin sommerferie på at lære hunden at være alene hjemme, og at man som familie får kigget sig selv i øjnene og spurgt: Kan vi have hund, når vi skal tilbage på arbejde igen?, siger hun og fortsætter: - Kan man ikke det, så er det helt fair, og det er en forståelig situation, at det nu er hverdag igen. Så appellerer vi bare til, at man beder om vores hjælp, hvor vi kan hjælpe med at finde det rigtige hjem til hunden, siger Karina Fisker. Da TV2 Nord spørger Karina Fisker om, hvor længe hun regner med, at Joey kommer til at opholde sig på internatet, siger hun med et smil på læben: - Nu har Joey charmet sig på TV, så jeg tænker, han har et nyt hjem, inden weekenden er omme. TV2 Nord har fulgt arbejdet med dyrene på Nordjyllands Dyreinternat. Du kan se serien her.